กนช. อนุมัติ 3 โครงการขนาดใหญ่ หวังเพิ่มประสิทธิภาพการระบายน้ำ ควบคู่กับแก้ปัญหาน้ำท่วมและน้ำแล้งของประเทศอย่างเป็นระบบ เตรียมเสนอ ครม.พิจารณาอนุมัตคิต่อไป
นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า ที่ประชุมคณะกรรมการทรัพยากรน้ำแห่งชาติ (กนช.) ได้เห็นชอบทำโครงการขนาดใหญ่และโครงการสำคัญ 3 โครงการ คือ โครงการเพื่อการพัฒนาปี 2561 ของการประปาส่วนภูมิภาค 6 โครงการ วงเงินประมาณ 11,000 ล้านบาท เมื่อโครงการก่อสร้างแล้วเสร็จจะมีกำลังการผลิตประปาเพิ่มขึ้นอีก 332,400 ลูกบาศก์เมตรต่อวัน         โครงการก่อสร้างอุโมงค์ระบายน้ำคลองพระยาราชมนตรี จากคลองภาษีเจริญถึงคลองสนามชัย ของกรุงเทพมหานคร เพื่อเพิ่มประสิทธิภาพการระบายน้ำในพื้นที่ฝั่งธนบุรี สามารถรองรับปริมาณน้ำหลากนอกแนวป้องกันของกรุงเทพมหานครให้ระบายออกสู่ทะเล เนื่องจากคลองพระยาราชมนตรีช่วงบริเวณที่ตัดกับคลองภาษีเจริญมีลักษณะแคบไม่สามารถรองรับปริมาณน้ำหลากได้ ระยะเวลา 5 ปี (ระหว่างปี 2564–2568) วงเงิน 6,130 ล้านบาท เมื่อดำเนินการแล้วเสร็จจะช่วยเร่งระบายน้ำเพื่อแก้ปัญหาน้ำท่วมขังจากฝนตกในพื้นที่เขตภาษีเจริญ เขตบางแค เขตบางบอน และเขตบางขุนเทียน ครอบคลุมพื้นที่ประมาณ 64 ตารางกิโลเมตร และยังรองรับปริมาณน้ำหลากจากนอกแนวป้องกันน้ำท่วมของกรุงเทพมหานครให้ระบายน้ำผ่านพื้นที่กรุงเทพมหานครออกสู่ทะเลกรณีมีปัญหาน้ำหลากจากพื้นที่ตอนบนของกรุงเทพมหานครได้ประมาณ 48 ลูกบาศก์เมตรต่อวินาที โดยจะระบายลงสู่โครงการแก้มลิงคลองมหาชัย-คลองสนามชัย เพื่อระบายลงสู่ทะเลต่อไป         โครงการบรรเทาอุทกภัยพื้นที่ลุ่มน้ำเพชรบุรีตอนล่าง ของกรมชลประทาน ด้วยการเพิ่มศักยภาพคลองระบายน้ำ D1 จากอัตราการระบายเดิม 70 ลูกบาศก์เมตรต่อวินาที เป็น 550 ลูกบาศก์เมตรต่อวินาที ระยะเวลา 5 ปี (ระหว่างปี 2564-2568) จะเป็นการเพิ่มประสิทธิภาพการระบายน้ำจากแม่น้ำเพชรบุรีลงสู่ทะเลอ่าวไทยได้เร็วขึ้น ที่สำคัญทำให้จังหวัดเพชรบุรีมีโอกาสและศักยภาพการพัฒนาทางเศรษฐกิจและสังคมให้เติบโตสูงขึ้น สร้างงานอาชีพและรายได้ที่เพิ่มขึ้นให้ท้องถิ่นและภูมิภาค คาดว่า จะสำรวจและออกแบบแล้วเสร็จในปี 2563 แล้วพร้อมจะดำเนินการก่อสร้างได้ตามแผนที่กำหนดไว้ โดยเตรียมจะเสนอคณะรัฐมนตรีพิจารณาอนุมัติต่อไป